Ole Sohn (SF), 2001-06-01:
Jeg vil gerne undskylde, at SF har sat det her forslag til anden behandling.
Det gør vi normalt ikke, når vi kan tælle til 90 og se, at der ikke er flertal for det.
Vi gør det normalt kun, når vi får et beslutningsforslag vedtaget, som vi netop har fået. Når vi har været nødsaget til at gøre det med det her beslutningsforslag, er det, fordi der, siden vi havde det til første behandling, er kommet nye oplysninger frem, som ikke var kendt for andre end SF under førstebehandlingen, nemlig at vi med den nuværende lov om aktivering er i en situation, hvor hen ved 4.000 står for at falde ud af dagpengesystemet, fordi de ikke har fået den aktivering, som de i henhold til gældende lov både har krav på og pligt til at gennemføre.
Det er en helt ny situation, som det først har været muligt at få bekræftet af arbejdsministeren mellem første og anden behandling, og det er derfor, vi har det på i dag.
Vi er i den situation, at en stor del af de 4.000, som står for at ryge ud af dagpengesystemet, fordi det nuværende forlig ikke lever op til intentionerne, faktisk er ikkefaglærte med ringe uddannelse, som har behov for at få en ordentlig kvalitet i aktiveringen.
Det kan de ikke nå at få, og derfor mener vi, at det er meget fair, at man erkender, at man for at overholde gældende lov er nødt til at lave en forlængelse af dagpengeperioden, ikke en generel forlængelse, men en meget specifik forlængelse for de personer, som ikke har fået den aktivering, som de jævnfør gældende lov har krav på.
Når vi har ønsket at få den forlænget, så er det, fordi vi hen over sommeren kan imødekomme arbejdsministerens ønske
Men det kræver, at vi både viser respekt over for de arbejdsløse, som er kommet i klemme, og giver medarbejderne på arbejdsformidlingskontorerne og a-kasserne en reel mulighed for at lave et veltilrettelagt, kvalitativt godt aktiveringsforløb, som gør, at de kan få disse grupper ud i beskæftigelse.
Her har vi en helt oplagt mulighed for via kommunerne og amterne at få igangsat servicejob, som der er flertal for i Folketinget, og som er meldt ud til kommunerne, så vi på den måde kan få en lang række af de arbejdsløse ud i ordinær beskæftigelse til gavn for dem selv og til gavn for samfundet.
Dertil tror jeg også, at det vil være vigtigt, at Venstre lige revurderer sin opfattelse, for det er jo en del af det nuværende arbejdsmarkedsforlig og har et ansvar for, at gældende lov ikke bliver overholdt.
Alligevel har Venstre fundet det nødvendigt, eller hvad man nu skal kalde det, at gøre brug af 1,4 mia. kr. af de uforbrugte aktiveringsmidler til andre formål.
Det vil sige, at man meget åbenlyst og bevidst misligeholder et forlig, man er en del af, og jeg går ud fra, at ministeren betragter det som et signal om, at Venstre ikke ønsker at fastholde det gældende forlig, og at der dermed bliver en reel mulighed for at lave en ny kurs i arbejdsmarkedspolitikken.
Det er som sagt ud fra de her nye oplysninger, som er kommet frem siden førstebehandlingen, at vi har sat forslaget til afstemning, så Folketinget og ikke mindst forligspartierne har mulighed for at sikre, at det forlig og den aftale, som de har indgået, også kan blive efterlevet.
Det vil vi gerne hjælpe dem med.